Diari Oficial de la Generalitat Valenciana


Sumari del DOGV 4323, del 28-08-2002 (2002/7964)

ORDE d'11 de juliol de 2002, de la Conselleria d'Obres Públiques, Urbanisme i Transports, per la qual s'aprova la Carta de Servicis de Metro València.
------------------------------------------------------------------------------------------------------------------------------------------------------

### Dades del document

Número de DOGV
:   4323

Data del DOGV
:   28-08-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7964


Data del document
:   11-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * Ferrocarrils de la Generalitat Valenciana
    * ciutadà
    * relació administració-administrat
    * metre

ORDE d'11 de juliol de 2002, de la Conselleria d'Obres Públiques, Urbanisme i Transports, per la qual s'aprova la Carta de Servicis de Metro València. [2002/7964]
  
Vist que el Consell d'Administració de l'entitat Ferrocarrils de la Generalitat Valenciana (FGV), en la sessió del dia vint-i-sis de març de dos mil dos, va adoptar l'acord d'acollir-se la dita entitat al sistema de cartes de servicis, de conformitat amb el que establix el Decret 191/2001, de 18 de desembre, del Govern Valencià, pel qual s'aprova la Carta del Ciutadà de la Comunitat Valenciana i es regulen les cartes de servicis en la Generalitat Valenciana, ja que s'entén que aquelles són instruments de millora dels servicis públics.
  
Vist que la Direcció General de Telecomunicacions i Modernització ha informat favorablement, quant a homogeneïtat i coherència metodòlogica, la Carta de Servicis de Metro València, en virtut de les facultats assignades per l'article 12 del Decret 191/2001, de 18 de desembre, del Govern Valencià, he ordenat:
  
Primer
  
Aprovar la Carta de Servicis de Metro València d'acord amb el contingut establit en l'annex d'esta orde.
  
Segon
  
Ordenar la publicació de la present disposició en el Diari Oficial de la Generalitat Valenciana.
  
Tercer
  
Acordar que, a partir de la publicació de la present orde en el Diari Oficial de la Generalitat Valenciana, la Carta de Servicis estarà disponible per al públic en les adreces d'internet www.gva.es en l'apartat d'Atenció al Ciutadà, en www.gva.es/carta i en www.metrovalencia.com. Tot això sense perjuí d'altres accions divulgatives que, si és procedent, s'adopten.
  
València, 11 de juliol de 2002
  
El conseller d'Obres Públiques, Urbanisme i Transports
  
JOSÉ RAMÓN GARCÍA ANTÓN
  
ANNEX
  
CARTA DE SERVICI DE METRO VALÈNCIA
  
Compromís institucional
  
La prestació d'un servici de transport públic de qualitat als ciutadans és l'objectiu fonamental de Ferrocarrils de la Generalitat. En pro d'eixe objectiu vam mamprendre un ambiciós programa d'ampliació de la xarxa de Metro València -l'èxit del qual està avalat per un espectacular increment de viatgers(i vam iniciar un procés de millora contínua de la qualitat dels servicis oferits. Hui ens comprometem davant dels ciutadans a millorar els servicis de Metro València amb els estàndards de qualitat continguts expressament en esta carta.
  
El servici de Metro Valencia. Metro València és una explotació de Ferrocarrils de la Generalitat Valenciana que té com a objectiu la prestació al ciutadà d'un servici de transport públic col·lectiu amb les millors condicions possibles de rapidesa, comoditat i eficàcia.
  
La nostra xarxa cobrix la ciutat de València i la seua àrea d'influència i dóna servici a 34 municipis. En l'any 2001, Metro València va registrar més de 44 milions i mig de viatgers.
  
FGV assumix com a objectiu prioritari de la seua explotació l'amabilitat de tots els nostres agents en el tracte amb els nostres clients.
  
Compromís de qualitat amb els ciutadans
  
Puntualitat. Metro València es compromet a mantindre una puntualitat mitjana mensual del 94% en el servici de tots els trens i els tramvies.
  
Neteja. Diàriament es netejaran tots els trens i les estacions.
  
Devolució de bitllets. Quan per qualsevol causa es produïsca un retard superior a 10 minuts en algun dels nostres servicis i el client decidisca no realitzar el viatge per este motiu, Metro València li tornarà l'import del bitllet\*.
  
Contestació a les reclamacions. Totes les reclamacions efectuades pels nostres clients seran contestades en un termini màxim de 25 dies.
  
Transparència. Es podrà seguir el grau de compliment dels compromisos consultant els indicadors de qualitat en la pàgina www.metrovalencia.com o en la pàgina www.gva.es/carta.
  
\* Quan el client haja adquirit un bitllet senzill es tornarà l'import del bitllet. Quan dispose d'un abonament, se li tornarà el viatge cancel·lat i no realitzat. No hi haurà devolució per a les targetes temporals.
  
Ajude'ns a millorar
  
En atenció al conjunt dels clients de Metro València li demanem que ens ajude a mantindre netes les instal·lacions.
  
D'acord amb la normativa vigent està prohibit fumar en les instal·lacions i en les unitats. Per respecte als altres viatgers, li demanem que ens ajude en l'observança d'esta norma.
  
Utilitze les màquines automàtiques d'expedició per a adquirir el bitllet, evitarà haver de fer cua davant de la taquilla i ens ajudarà a agilitar els processos de venda.
  
Si té cap suggeriment a fer-nos, ens el pot comunicar a través de les oficines d'Informació i Atenció al Client, situades en les estacions de Xàtiva i Benimaclet, o ens el remet per correu electrònic a l'adreça: vxxyaat@tos.xne.pf.
  
Telèfon d'Informació i Atenció al Client: 900 46 10 46
  
Horari d'atenció: de dilluns a divendres, de 7.00 a 22.45 hores. Dissabtes, diumenges i festius, de 10.00 a 14.00 i de 16.00 a 20.00 hores.
  
Adreça en Internet: www.metrovalencia.com
  
Indicadors
  
Puntualitat mensual: quantitat de trens amb retard inferior a tres minuts sobre el total de trens anunciats, expressat en percentatges.
  
Neteja de trens: percentatge mensual de neteges realitzades sobre les programades.
  
Neteja d'estacions: percentatge mensual de neteges realitzades sobre les programades.